Die Kampioentrofee 2009 (Engels: 2009 ICC Champions Trophy) het van 22 September tot en met 5 Oktober 2009 in Suid-Afrika plaasgevind. Dit was die sesde Kampioentrofee in EDI-krieket wat deur die Internasionale Krieketraad (IKR) aangebied is. Daarbenewens was dit ná die Krieketwêreldbeker 2003 en die T20I-wêreldbeker 2007 die derde groot kriekettoernooi in Suid-Afrika. Aan die Kampioentrofee 2009 het die destydse agt beste nasionale spanne op die EDI-ranglys deelgeneem: Australië, Engeland, Indië, Nieu-Seeland, Pakistan, Sri Lanka, Suid-Afrika en Wes-Indië. Die spanne is in twee groepe van vier spanne elk verdeel, waarvan elke span een keer teen al die ander spanne van die groep gespeel het. Die twee beste spanne van elke groep het hierna vir die halfeindrondte gekwalifiseer en die wenners van hierdie wedstryde het in die eindstryd ontmoet. Australië, Engeland, Nieu-Seeland en Pakistan het vir die halfeindrondte gekwalifiseer. Australië het Engeland en Nieu-Seeland het Pakistan geklop, waardeur die twee Oseaniese spanne in die eindstryd ontmoet het. In die eindstryd op die SuperSport-park in Centurion het die verdedigende kampioen Australië Nieu-Seeland verslaan en sodoende sy tweede Kampioentrofeetitel gewen.